tttarun/llama2_hindi huggingface dataset:
वर्तमान में भारत के लोक-प्रशासन में उपस्थित सामान्य नैतिक समस्याओं/मुद्दों का उल्लेख करते हुए लोक-प्रशासन में नैतिकता को समाहित करने के उपाय सुझाइए।
उत्तर :
भारत के लोक प्रशासन में मूल नैतिक समस्या भ्रष्टाचार की है, परंतु उसके साथ ही कुछ अन्य नैतिक समस्याएँ/मुद्दे भी लोक-प्रशासन को प्रभावित करते हैं। वे अन्य मुद्दे निम्नलिखित हैं-
रूढ़िवादिता और अभिजात वर्गीय मानसिकता वाले सिविल सेवक और ब्रिटिश शासन की ऐसी परम्पराएँ।
शक्ति, सत्ता व प्राधिकार का अत्यन्त विषमतापूर्ण ढाँचा होना।
नौकरशाही पर अनैतिक राजनीतिक दबाव व उनकी कार्यशैली में अवांछित राजनीतिक हस्तक्षेप।
भारतीय नौकरशाही के राजनीतिकरण से नौकरशाही में तटस्थता की भावना का अभाव।
उचित कार्य-संस्कृति का अभाव।
पारदर्शिता एवं जवाबदेही जैसे मूल्यों की कमी।
‘व्हिसल ब्लोअर’ की सुरक्षा के उचित प्रबंधों का अभाव।
निश्चित तौर पर उपरोक्त नैतिक समस्याएँ/मुद्दे हमें चिंतित करते हैं। इन समस्याओं के निराकरण या इन्हें न्यूनतम करने के लिए लोक-प्रशासन में नैतिकता का समावेशन बहुत आवश्यक है। लोक-प्रशासन में निम्नलिखित उपायों/तरीकों से नैतिकता को समाहित किया जा सकता है-
भावी प्रशासकों (ट्रेनी) के मूल्यात्मक एवं नैतिकतापरक प्रशिक्षण पर बल देकर।
उनमें परानुभूति के भावों को विकसित करने का प्रयास करके।
लोक-प्रशासकों के लिये आचार-संहिता का निर्माण कर, उसका पालन सुनिश्चित करके।
डिजिटलाइजेशन, ई-गवर्नेन्स आदि द्वारा प्रशासन में पारदर्शिता द्वारा सुशासन की नींव रखकर।
राजनीतिक हस्तक्षेपों से नौकरशाही को मुक्त करके।
जवाबदेही सुनिश्चित करने वाला एक मजबूत तंत्र विकसित कर, जो गैर-जिम्मेदार प्रशासकों पर अनुशासनात्मक कार्रवाई कर सके।
उपरोक्त उपायों द्वारा लोक-प्रशासन में नैतिकता को समाहित करने के प्रयास किये जा सकते हैं। द्वितीय प्रशासनिक सुधार आयोग ने ‘शासन में नैतिकता’ शीर्षक वाली अपनी चौथी रिपोर्ट में सिविल सेवकों के लिये एक नैतिक-संहिता के निर्माण पर बल दिया है। आयोग का कहना था कि ‘अभिरूचियों के संघर्ष’ को अधिकारियों के लिये निर्मित नैतिक संहिता और आचार-संहिता में विस्तृत रूप से शामिल किया जाना चाहिये।
डॉ. राज दिल्ली के एक पॉश इलाके में रहते हैं। उनके घर से थोड़ी दूरी पर एक मदर डेयरी का बूथ है। संयोग से बूथ में काम करने वाले लड़के डॉ. राज के पैतृक गाँव से होते हैं। इसी कारण वे डॉ. राज का बहुत सम्मान भी करते हैं। डॉ. राज भी दोस्ताना स्वभाव के हैं। एक बार बातों-ही-बातों में वे डॉ. राज को बताते हैं कि हम लोगों को जो टोकन से ‘खुला दूध’ देते हैं, उसमें हम विशेष तरीके से म्यूनीशिपल सप्लाई वाला पानी मिलाते हैं। डॉ. राज को उनसे जान-पहचान होने के कारण शुद्ध दूध मिल जाता है। डॉ. राज द्वारा पानी मिलाने का कारण जानने की कोशिश करने पर वे लोग बताते हैं कि वह बूथ उनके फौजी चाचा के नाम है तथा जो भी लाभ शुद्ध दूध बेचने से होता है, वो सारा चाचा ही लेते हैं। उन लड़कों की कमाई का साधन पानी मिलाने से होने वाली अतिरिक्त कमाई ही होती है। वो दोनों लड़के बताते हैं कि कम पढ़े-लिखे होने के कारण कोई अन्य नौकरी नहीं मिली तथा विवाहित होने के कारण परिवार का खर्चा चलाने के लिये वे ऐसा कर रहे हैं। उनमें से एक लड़के को अपनी बहन की शादी भी करनी है। उस बूथ पर दूध लेने वाले लोगों में कॉलोनी के लोगों के अतिरिक्त थोड़ी दूर पर बसी बस्ती के लोग तथा चाय की दुकान वाले लोग भी शामिल हैं। 1. इस केस स्टडी में नैतिक मुद्दों को चिह्नत कीजिये। 2. इस परिस्थिति में डॉ. राज का क्या नैतिक दायित्व है? 3. यदि आप डॉ. राज की जगह होते तो आपके सामने क्या-क्या विकल्प उपस्थित होते?
उत्तर :
1. इस केस स्टडी में निम्नलिखित नैतिक मुद्दे निहित हैं- 
लड़कों द्वारा निजी हितों के लिये लोगों के स्वास्थ्य से खिलवाड़।
व्यवसाय में ईमानदारी के मूल्य का अभाव।
बेरोजगारी के पार्श्व प्रभाव के रूप में अनैतिक कृत्यों को प्रोत्साहन।
डॉ. राज के समक्ष व्यक्तिगत संबंध और सार्वजनिक नैतिकता के मध्य चुनाव का द्वन्द्व।
2. डॉ. राज का नैतिक दायित्त्व है कि वह उन लड़कों को दूध में मिलावट करने से रोके। वह ‘धारण’ (Persuasion) द्वारा उन्हें इस अनैतिक एवं आपराधिक कृत्य को न करने के लिये तैयार करें। उन्हें पकड़े जाने की स्थिति में कड़ी सजा होने का भय दिखाये। उनको एक काल्पनिक कहानी गढ़ते हुए बताए कि मैंने कुछ लोगों को यह कहते सुना है कि डेयरी के लड़के दूध में पानी मिलाते हैं, इसीलिये उनके खिलाफ पुलिस में शिकायत करनी पड़ेगी।
इस प्रकार उन्हें भय दिखाने के साथ-साथ आजीविका के विकल्प के तौर पर ‘मनरेगा’ तथा ‘प्रधानमंत्री कौशल विकास कार्यक्रम’ के संबंध में पूरी जानकारी देकर उन्हें इन योजनाओं में पंजीकृत कराने के लिये प्रोत्साहित करना चाहिये ताकि उनका भविष्य सुरक्षित हो सके। 
3. यदि मैं डॉ. राज की जगह होता तो मेरे सामने निम्नलिखित विकल्प होते-
(क) जैसी व्यवस्था चल रही है, उसे वैसी ही चलने देता क्योंकि अंततः मुझे तो शुद्ध दूध मिल ही रहा है। परंतु, ऐसा करना न सिर्फ अनैतिक है बल्कि अपराध भी है क्योंकि मेरी आँखें के सामने लोगों के स्वास्थ्य से खिलवाड़ व धोखाधड़ी हो रही है, जिसमें मेरी मौन-सहमति भी है।
(ख) मैं डेयरी से दूध लेना बंद कर देता और वस्तुस्थिति से मुँह मोड़ लेता। लेकिन, यह पलायनवादी प्रकृति उचित नहीं है।
(ग) गुपचुप तरीके से लड़कों की शिकायत कर देता ताकि उन्हें उनकी गलती की सजा मिले। परंतु ऐसा करके मैं उनमें सुधार की संभावनाओं को खत्म कर देता। यह उनके साथ विश्वासघात भी होता तथा उनके परिवारजनों के जीवन पर भी इसका बुरा असर पड़ता।
(घ) मैं लड़कों को समझाता कि उनका कृत्य अनैतिक होने के साथ-साथ गैर-कानूनी भी है तथा पकड़े जाने पर उन्हें कड़ी सजा मिल सकती है। फिर, उन्हें उनके ‘कौशल विकास’ के लिये ‘प्रधानमंत्री कौशल विकास योजना’ से जुड़ने या आपातस्थिति में ‘मनरेगा’ में पंजीकृत होने की सलाह देता तथा उनका उचित मार्गदर्शन करता।
भावनात्मक प्रज्ञता (Emotional Intelligence) व्यक्ति के निजी जीवन के साथ-साथ उसके सार्वजनिक जीवन (लोक सेवा/प्रशासन) में भी उसकी सफलता सुनिश्चित करती है। भावनात्मक प्रज्ञता को परिभाषित करते हुए प्रशासनिक कार्यों में इसके प्रयोग से उभरने वाले सकारात्मक पक्षों का उल्लेख करें।
उत्तर :
अपनी तथा दूसरों की भावनाओं को समझने तथा उनका समुचित प्रबंधन करने की क्षमता को भावनात्मक प्रज्ञता कहते हैं। डेनियल गोलमैन ने भावनात्मक प्रज्ञता को 5 योग्यताओं/क्षमताओं का समूह माना है-
आत्मा जागरूकता (self awareness)
आत्म-प्रबंधन (Self-regulation)
आत्म अभिप्रेरणा (Self Motivation)
समानुभूमि (Empathy)
सामाजिक दक्षताएँ (Social Skills)
भावनात्मक प्रज्ञता से युक्त व्यक्ति अपने निजी संबंधों को सदैव सुरक्षित एवं मजबूत रख पाता है क्योंकि भावनाओं का प्रबंधन  ही निजी संबंधों में मजबूती की पूर्व शर्त होती है। वर्तमान में सार्वजनिक सेवाओं एवं प्रशासन में तनाव का स्तर काफी ऊँचा है, क्योंकि कल्याणकारी राज्य की निरंतर बढ़ती अपेक्षाएँ, राजनीतिक बाधाएँ, मीडिया, सिविल सोसाइटी के आंदोलन आदि चौतरफा और परस्पर विरोधी स्थितियाँ उत्पन्न कर देते हैं। इन जटिल परिस्थितियों में वही व्यक्ति सफल हो पाता है, जिसमें तनाव प्रबंधन तथा भावनाओं के प्रबंधन की क्षमता अधिक होती है। 
जब भावनात्मक प्रज्ञता को प्रशासनिक कार्यों में प्रयोग किया जाता है तो निम्नलिखित सकारात्मक पक्ष उभरकर सामने आते हैं-
प्रत्यक्ष रूप से विद्यमान चुनौतियों के लिये आंतरिक बल मिलता है उस आंतरिक बल को आंतरिक संवेगों के रूप में एक मजबूत आधार स्तंभ का सानिध्य मिलता है।
प्रशासनिक कार्यों का संपादन सही दिशा में होता है।
मानवीयता के तर्क कार्य करते हैं।
कार्य के समय मनोवृत्ति का सकारात्मक विकास होता है।
आंतरिक संवेगों में विविधता का अभाव होता है क्योंकि आंतरिक संवेग के नकारात्मक पक्षों (शंका, भय, अशांति) का विनाश हो जाता है और केवल सकारात्मक रूप से भावनात्मक प्रज्ञता का उद्भव होता है।
भ्रष्टाचार की प्रवृत्ति नष्ट होती है।
कार्य की प्रकृति चाहे कैसी भी हो, सफलता का अंश बढ़ जाता है।
अतः यह एक स्वीकार्य तथ्य है कि भावनात्मक प्रज्ञता के प्रयोग से जीवन के निजी जीवन के साथ-साथ उसके सार्वजनिक जीवन में भी सफलता सुनिश्चित होती है। भावनात्मक प्रज्ञता से युक्त प्रशासन में गतिशीलता, निरंतरता, लोक-कल्याण और नैतिकता जैसे सुशासन के गुण उपस्थित होते हैं।
लोकतंत्र में राज्य के कल्याणकारी स्वरूप को बनाए रखने व उसे सदैव संवर्द्धित करने के लिये एक सिविल सेवक में किन-किन विशिष्ट मूल्यों का होना आवश्यक समझा जाता है? साथ ही, दो विशिष्ट मूल्यों-समानुभूति एवं सहानुभूति में अंतर भी स्पष्ट करें।
उत्तर :
लोकतंत्र में राज्य के स्वरूप को कल्याणकारी बनाये रखने तथा उस स्वरूप को सदैव संवर्द्धित करने के लिये एक सिविल सेवक में निम्नलिखित विशिष्ट मूल्यों की उपस्थिति आवश्यक समझी जाती है-
•सत्यनिष्ठा   • समर्पण      • कमजोर वर्गों के प्रति संवेदनशीलता
•वस्तुनिष्ठा   • सहिष्णुता
•संवेदना       • सहानुभूति 
•करुणा        • समानुभूति 
इन मूल्यों को विशिष्ट इसलिये कहा जाता है क्योंकि सिविल सेवा के आदर्शों एवं लक्ष्यों को साकारित करने में इनकी अहम भूमिका होती है। जनता एक सिविल सेवक से उसके कर्त्तव्य पालन में इन मूल्यों के अनुरूप व्यवहार की सदैव अपेक्षा करती है।
समानुभूति (Empathy) और सहानुभूति (Sympathy) में अंतरः
किसी व्यक्ति की अनुभूति को समान स्तर पर जाकर अनुभूत करना ही समानुभूति कहलाता है। समानुभूति में ‘खग जाने खगहि की भाषा’ का तर्क काम करता है। जबकि, दूसरे के दर्द एवं आंतरिक संवेगों को समझना एवं उसको तार्किक मदद पहुँचाना ही सहानुभूति कहलाता है।
समानुभूति में संज्ञानात्मक एवं भावात्मक दोनों घटक पाए जाते हैं। जैसे- एक एसिड हमले की शिकार लड़की यदि दूसरी पीड़ित लड़की से कहे की मैं तेरा दर्द समझा सकती हूँ, तो यह समानुभूति का संज्ञानात्मक घटक है जबकि यदि लड़की कहती है कि मैं तेरा दर्द महसूस कर रही हूँ, तब वह समानुभूति के भावात्मक घटक को परिभाषित कर रही है।
किंतु, सहानुभूति सदैव बुद्धि से संचालित होती है अर्थात् संबंधित तथ्य वास्तव में कितनी सच्चाई रखता है या उसमें असत्य के कितने स्वरूप हैं, इन सबको परखने के बाद ही सहानुभूति कार्य करती है। जैसेः हम जानते हैं कि आई.एस.आई.एस. (ISIS) एक क्रूर आतंकवादी संगठन है। जब वे किसी गैर इस्लामिक व्यक्ति या निर्दोषों को विभिन्न तरीकों से मौत की सजा देते हैं तो हमें मरने वालों के प्रति सहानुभूति होती है, लेकिन जब कसाब, अफजल गुरु जैसे आतंकवादियों को अदालती आदेश पर फाँसी होती है या ओसामा बिन लादने की हत्या होती है, तब हमें उनके प्रति सहानुभूति नहीं होती क्योंकि हमारी बुद्धि सत्य के स्वरूप को समझती है।
समानुभूति केवल अनुभवजन्य प्रक्रिया एवं संवेदना होती है, इसे वही महसूस कर सकता है, जिसने स्वयं संबंधित स्थिति को भोगा होगा। जबकि सहानुभूति सदैव निरपेक्ष तर्कों पर कार्य करती है।
आपके विचार से अनुपालन एवं आज्ञापालन में क्या अंतर है? साथ ही, उन कारकों का उल्लेख करें जो किसी व्यक्ति के ‘आज्ञापालन’ को प्रभावित करते हैं।
उत्तर :
अनुपालन से अभिप्राय है- किसी दूसरे व्यक्ति के अनुरोध पर किसी कार्य का निष्पादन करना जबकि आज्ञापालन से तात्पर्य है किसी आदर के योग्य व्यक्ति, माता-पिता, अध्यापक या सरकारी अधिकारी के अनुदेश या आदेश का ‘अनुपालन’ करना है।

जैसे- यदि कोई अनजान वृद्ध पास की दुकान से कोई सामान लाने के लिये आपसे अनुरोध करे और आप उसका कार्य कर दें, तो उसे अनुपालन कहा जाएगा। वहीं, यदि वह वृद्ध आपके दादा हैं और वो आपको आदेश या अनुदेश दें, तब उनका कार्य करना आज्ञापालन कहलाएगा।

अनुपालन एवं आज्ञापालन में अन्य अंतरः
आज्ञापालन में कोई बाहरी दबाव न होकर आंतरिक प्रेरणा या सामाजिक प्रभाव देखा जाता है जबकि अनुपालन में ऐसा नहीं होता।
अनुपालन में द्वन्द्व का भाव या तनाव गौण रूप में उपस्थित रहता है, परंतु आज्ञापालन में ऐसा नहीं होता।
अनुपालन का स्वरूप अस्थायी होता है, किंतु आज्ञापालन का स्वरूप अपेक्षाकृत स्थायी होता है।
अनुपालन में व्यक्ति के निजी निर्णय एवं समूह निर्णय के बीच विरोध संभव है जबकि आज्ञापालन में ऐसा नहीं होता। 
किसी व्यक्ति का ‘आज्ञापालन’ निम्नलिखित कारकों से प्रभावित होता है-
जब व्यक्ति को अपने द्वारा किये गए अपमानजनक कार्यों या सार्वजनिक पीड़ा का ज्ञान हो जाता है तो उसकी आज्ञापालन प्रवृत्ति में कमी आती है। जैसेः मान लिजिये कोई व्यक्ति मंदिर में चोरी करता है। उसके घरवालों को यह मालूम होने पर जब उसको घर पर खूब लताड़ा जाता है, तब से उसकी घरवालों के प्रति आज्ञापालन में कमी देखी जा सकती है।
जब व्यक्ति को उसके द्वारा किये गए गलत कार्यों के लिये उत्तरदायी ठहराया जाता है, तो उसका अधिकारी के प्रति आज्ञापालन कम हो जाता है।
जब किसी अधिकृत अधिकारी के आदेश का पालन दूसरे लोग नहीं करते, तो यह देखकर व्यक्ति में आज्ञापालन घट जाता है। यदि स्थिति विपरीत हो तो आज्ञापालन बढ़ भी जाता है।
जब पीड़ित की वेदना अत्यधिक बहिर्गत एवं दर्दनाक होती है, तो अधिकारी के प्रति उसका आज्ञापालन घट जाता है।
आप एक बेहद ईमानदार तथा सिद्धांतवादी व्यक्ति हैं। एक दिन आपको सूचना मिलती है कि आपके छोटे भाई को एक सड़क दुर्घटना में गंभीर चोटें आई हैं और वह अस्पताल में भर्ती है। उसे खून की सख्त ज़रूरत है लेकिन उसका ब्लड ग्रुप ‘ओ निगेटिव’ (O-) है जो बहुत दुर्लभ होने के कारण अस्पताल के ब्लड बैंक में उपलब्ध नहीं है। संयोग से आपका ब्लड ग्रुप ही ‘ओ निगेटिव’ है। चूँकि अत्यधिक आपातकालीन स्थिति है, ऐसे में आप पास से गुजर रहे एक पड़ोसी की मोटरसाइकिल लेते हैं और उसे तेज़ गति से चलाते हुए अस्पताल पहुँचने की कोशिश करते हैं इस ज़ल्दबाजी में आप बिना हेल्मेट पहने ही मोटरसाइकिल चला रहे होते हैं और आपका ड्राइविंग लाइसेंस भी घर पर ही रह जाता है। रास्ते में चौराहे पर एक ट्रैफिक पुलिस का कांस्टेबल आपको रोक लेता है। तेज़ गति से मोटरसाकिल चलाने, हेल्मेट न पहनने तथा ड्राइविंग लाइसेंस न होने के कारण वह आपकी मोटरसाइकिल एक तरफ खड़ी करवाकर आपका चालान बनाने लगता है। आप उसे पूरी घटना बताकर विनती करते हैं कि यह सब जल्दबाजी में हुआ है और स्थिति गंभीर है इसलिये वह आपको जाने दे। परंतु, कांस्टेबल आपके तर्कों से सहमत नहीं होता। आपको मालूम है कि आप गलती पर हैं। कांस्टेबल ने यह भी कह दिया कि अब वह बिना हेल्मेट आपको मोटरसाइकिल लेकर आगे जान नहीं देगा। परंतु कांस्टेबल की बातों से आपको लगता है कि यदि इसे रिश्वत दे दी जाती तो वह आपको जाने देगा। इसी दौरान अस्पताल से दोबार फोन आ जाता है कि आप जल्दी पहुँचें आपके भाई की स्थिति जटिल होती जा रही है। ऐसी स्थिति में आप क्या कदम उठाएंगे?
उत्तर :
यहाँ स्थिति जटिल है तथा त्वरित निर्णय लेना बहुत जरूरी है। एक तरफ छोटे भाई के जीवन पर संकट मंडरा रहा है तो दूसरी ओर मेरे जीवनभर की पूंजी-मेरी ईमानदारी और मेरे नैतिक सिद्धांत, जो रिश्वत देने को सरासर अनुचित मानते हैं,  को तिलाँजलि देना है।
ऐसी स्थिति में मेरे समक्ष दो प्रकार विकल्प उपस्थित हैं-
(i)  मैं अपने सिद्धांतों से समझौता कर लूँ और कांस्टेबल को रिश्वत की पेशकश कर दूँ। रिश्वत लेकर वह मुझे शीघ्रता से जाने दे सकता है और अस्पताल में जल्दी से पहुँचकर मैं अपने छोटे भाई की जान बचा सकता हूँ।
(ii)  मैं अपने सिद्धांतों पर अडिग रहूँ। कांस्टेबल को रिश्वत न दूँ और उसे मोटरसाइकिल चालान करने दूँ। इसके पश्चात् ऑटो या कैब लेकर अस्पताल जाऊँ। इसमें सिद्धांतों की रक्षा तो हो जाएगी लेकिन थोड़ा अतिरिक्त वक्त लग सकता है।
इन दोनों विकल्पों में से मैं दूसरे विकल्प को ही चुनूगाँ क्योंकि-
रिश्वत लेना एवं देना दोनों अनैतिक एवं अवैध कृत्य हैं। कांस्टेबल ने प्रत्यक्ष तौर पर रिश्वत नहीं मांगी है। यह भी हो सकता है कि मुझे जो प्रतीत हुआ हो उसके विपरीत कांस्टेबल का चरित्र हो। ऐसी स्थिति में वह मेरे खिलाफ ‘रिश्वत की पेशकश’ करने के जुर्म में कार्रवाई भी कर सकता है। 
पहले विकल्प में यदि मुझे रिश्वत देने के बाद मोटरसाइकिल मिल भी जाती तो बिना हेलमेट पहने मोटरसाइकिल चलाना स्वयं की जान को खतरे में डालना भी होता। यहाँ एक ‘जीवन’ की रक्षा के लिये दूसरे ‘जीवन’ को खतरे में डालना उचित नहीं जान पड़ता। 
रिश्वत देने की स्थिति में मुझे सारी उम्र आत्मग्लानि का बोध रहता।
गांधी जी ने भी कहा है कि ‘साध्य’ के साथ-साथ ‘साधन’ की पवित्रता भी आवश्यक होती है।
यह संभव है कि दूसरे विकल्प में थोड़ा अतिरिक्त वक्त लग सकता था किंतु घटना के दौरान मैं अस्पताल के चिकित्सकों से बात करता रहता और उन्हें मेरे पहुँचने तक अतिरिक्त प्रयास करने का निवेदन करता। फिर, कांस्टेबल का नाम व चौकी की जानकारी लेकर, मोटरसाइकिल की चाबी कांस्टेबल को सौंप किसी ऑटो या कैब से जल्दी-से-जल्दी अस्पताल पहुँचता।
‘अनुपालन’ से आपका क्या अभिप्राय है? अनुपालन की विविध प्रविधियों की चर्चा करें।
उत्तर :
अनुपालन से अभिप्राय है- किसी दूसरे व्यक्ति के अनुरोध पर किसी कार्य का निष्पादन करना। जैसे- यदि कोई दृष्टिहीन व्यक्ति आपसे सड़क पार करवाने का अनुरोध करे और आप उसकी मदद कर उसे सड़क पार करा दें तो इसे अनुपालन कहा जाएगा। अनुपालन में किसी पुरस्कार की अपेक्षा या दण्ड का भय नहीं रहता और इसमें तनाव या द्वन्द्व गौण होता है। सीधे शब्दों में कहें तेा अनुपालन सामाजिक प्रभाव का एक रूप है, जिसमें एक व्यक्ति दूसरे व्यक्ति से सीधे अनुरोध करता है तथा प्रत्युत्तर में दूसरा व्यक्ति अनुरोध के अनुरूप व्यवहार कर देता है।

अनुपालन की विविध प्रविधियाँः
फुट इन द डोर तकनीक (Foot in the door technique): इस प्रविधि में पहले लक्षित व्यक्ति से छोटे निवेदन स्वीकार करने के लिये कहा जाता है तथा कुछ समय पश्चात् बड़े या जटिल निवेदन मान लेने का अनुरोध किया जाता है। इस तकनीक के पीछे यह तर्क दिया जाता है कि जब व्यक्ति छोटे व साधारण निवेदन को मान लेगा, तो बाद में वह बड़े तथा जटिल निवेदन को भी स्वीकार कर लेगा।
डोर इन द फेस तकनीक (Door in the face technique): इस प्रविधि में लक्षित व्यक्ति से पहले जटिल एवं बड़े निवेदन स्वीकार करने के लिये कहा जाता है। इसके पश्चात् छोटे निवेदन मानने के लिये कहा जाता है। इस तकनीक के पीछे तर्क यह है कि जब लक्षित व्यक्ति बड़े निवेदन ही मान लेगा तो छोटा निवेदन तो सहज रूप से स्वीकार ही लेगा। 
लो बॉल तकनीकः इस प्रविधि में लक्षित व्यक्ति को पहले आंशिक सूचना के आधार पर निवेदन स्वीकारने के लिये राजी कराया जाता है तथा बाद में पूर्ण सूचना के आधार पर। इस तकनीक के पीछे तर्क यह है कि जब व्यक्ति एक बार वचनबद्ध हो जाता है तो वह जल्दी से निवेदन अस्वीकार नहीं करेगा।
कार्य संस्कृति किसी भी संगठन ही प्रगति या अवसान में सबसे महत्त्वपूर्ण कारक होती है। एक अच्छी कार्य संस्कृति की विशेषताओं का उल्लेख करते हुए इस विषय पर अपना दृष्टिकोण स्पष्ट करें।
उत्तर :
कोई भी संगठन पूर्णतः मशीनीकृत नहीं होता उसमें मानव संसाधन की उपस्थिति अवश्य होती है स्वाभाविक है कि उन मानव-संसाधनों को कार्य करने हेतु एक अनुकूल माहौल एवं सुविधाएँ भी मिलती है ताकि वे संगठन के लिये अपना श्रेष्ठतम दे सकें। किसी संगठन की कार्य-निष्पादन शैली जो उस संगठन के बारे में लोगों की अपनी राय विकसित करने का अवसर देती  जिसमें लोग उस संगठन/संस्था से जुड़ने या न जुड़ने का निर्णय ले सकने में सक्षम होते हैं संगठन की ‘कार्य-संस्कृति’ कहलाती है। यह किसी संगठन की प्रगति या अवसान में सबसे महत्त्वपूर्ण कारक होती है। एक व्यवस्थित तथा समानता व सद्भावयुक्त प्रगतिशील कार्य संस्कृति अपने कर्मचारियों के मनोबल को निरंतर बनाए रखकर अपना लक्ष्य आसानी से प्राप्त कर लेती है।
एक अच्छी कार्य-संस्कृति की विशेषताएँः
एक सकारात्मक कार्य-संस्कृति में कर्मचारियों की क्षमताओं भरोसा किया जा सकता है तथा संगठन में योग्य लोगों का चुनाव किया जाता है।
इसमें संगठन अपने उद्देश्यों के प्रति परिणामोन्मुख होता है तथा इसके उद्देश्यों में किसी सीमा तक जनहित का भी ध्यान रखा जाता है।
संगठन के कर्मचारियों को अपने किसी लक्ष्य की प्राप्ति के लिये नवाचार को अपनाने के लिये प्रोत्साहित किया जाता है। कर्मचारियों को अपने लक्ष्य प्राप्ति के लिये विवेकाधिकार से निर्णय लेने तथा अपने विशेषाधिकार के सकरात्मक प्रयोग के लिये छूट भी दी जाती है। 
संगठन के प्रत्येक कर्मचारी को संगठन के प्रति अपने दायित्वों का बोध होता है तथा कर्मचारी स्वयं को संगठन का एक अभिन्न हिस्सा समझते हैं। संगठन की प्रगति में वे स्वयं की प्रगति समझते हैं।
संगठन के सभी कर्मचारियों में सामूहिकता की भावना होती है। वे परस्पर सहयोग एवं प्रेरणा से संगठन की प्रगति में अपना योगदान देते हैं।
मेरे विचार से जब तक किसी व्यक्ति को अनुकूल व सकरात्मक माहौल नहीं मिलता तब तक वह अपनी क्षमताओं का सही उपयोग नहीं कर पाता। जब उसकी क्षमताओं पर संगठन विश्वास करता है, उसके साथ किसी भी प्रकार का भेदभाव नहीं करता तथा उसे आगे बढ़ने के पर्याप्त अवसर देता है तो व्यक्ति भी संगठन के उद्देश्यों एवं लक्ष्यों को प्राप्त करने में अपनी पूरी ताकत झोंक देता है। और, ये सब एक अच्छी कार्य-संस्कृति में ही संभव है। इन सबके विपरीत एव नकरात्मक कार्य-संस्कृति में कर्मचारी सदैव हतोत्साहित रहते हैं तथा वे अपनी क्षमताओं को पूर्ण उपयोग नहीं कर पाते। अतः निश्चित ही कार्य-संस्कृति किसी संगठन की प्रगति अथवा अवसान में महत्त्वपूर्ण कारक होती है।
नैतिक संहिता (Code of Ethics) और आचार संहिता (Code of conduct) में अन्तर स्पष्ट करें। साथ ही, उन नैतिक सिद्धान्तों का उल्लेख करें जिनका अनुपालन लोकसेवकों द्वारा किये जाने का सुझाव द्वितीय प्रशासनिक आयोग ने दिया है।
उत्तर :
नैतिक संहिता और आचार संहिता को व्यावहारिक दृष्टि से तो पूर्णतः पृथक नहीं किया जा सकता क्योंकि दोनों का संबंध प्रशासन में नैतिकता की स्थापना से है, किन्तु, इन दोनों में सैद्धान्तिक तौर पर निम्नलिखित अन्तर हैं-
नैतिक संहिता में नैतिक मूल्यों को शामिल किया जाता है, जबकि आचार संहिता में उन आचरणों एवं कार्यों का उल्लेख होता है जो नैतिक संहिता से सुसंगत तथा उसी पर आधारित होते हैं।
नैतिक संहिता सामान्य एवं अमूर्त होती है, जबकि आचार संहिता विशिष्ट एवं मूर्त होती है।
नैतिक संहिता के अन्तर्गत शासन के प्रमुख मार्गदर्शी सिद्धान्तों को रखा जाता है जबकि आचार-संहिता में स्वीकृत एवं अस्वीकृत व्यवहारों की सूचना और कार्रवाई को रखा जाता है।
नैतिक संहिता स्थायी होती है जबकि आचार संहिता परिवर्तनशील होती है। जैसे- ‘ईमानदारी’ नैतिक-संहिता का एक पक्ष है जो सदैव यथावत् है परन्तु आचार संहिता में परिवर्तन आवश्यक है क्योंकि समय के साथ-साथ ‘आचरण’ के भिन्न-भिन्न रूप (भ्रष्टाचार, अपराध आदि) सामने आते रहते हैं।
द्वितीय प्रशासनिक सुधार आयोग ने लोकसेवकों द्वारा अनुपालन किये जाने के लिये निम्नलिखित सिद्धान्तों का सुझाव दिया है-
सत्यनिष्ठा : लोकसेवकों को निर्णय निर्माण में केवल सार्वजनिक हितों का ध्यान रखना चाहिये न कि व्यक्तिगत हितों का।
निष्पक्षता : लोकसेवकों को अपने आधिकारिक कार्य के निष्पादन में गुण एवं अवगुणों के आधार पर निर्णय लेना चाहिये।
प्रतिबद्धता : सार्वजनिक सेवा के प्रति लोकसेवकों को प्रतिबद्ध रहना चाहिये।
उच्च व्यवहार : लोकसेवकों को सभी लोगों के साथ सम्मान व विनम्रता के साथ व्यवहार करना चाहिये।
कर्त्तव्य के प्रति निष्ठा : लोकसेवकों को सदैव अपने कर्त्तव्यों एवं जिम्मेदारियों के प्रति पूर्ण लगन बनाए रखनी चाहिये।
जवाबदेही : एक लोकसेवक को अपने निर्णयों एवं कर्त्तव्यों के प्रति जवाबदेह होना चाहिये।
आपकी दृष्टि में नागरिक घोषणापत्र (Citizen Charter) को किस प्रकार प्रभावी बनाया जा सकता है? किसी सरकारी संस्थान की कार्य-संस्कृति को सुधारने में नागरिक घोषणापत्र की भूमिका की उदाहरणों के साथ चर्चा करें।
उत्तर :
नागरिक घोषणापत्र एक ऐसा दस्तावेज होता है जिसमें कोई संगठन अपनी सेवाओं के मानक, संगठन संबंधित सूचनाओं, पसंद और परामर्श, सेवाओं तक भेदभावरहित पहुँच, शिकायत निवारण और शिष्टाचार आदि के संबंध में अपने नागरिकों के प्रति अपनी प्रतिबद्धता का व्यवस्थित वर्णन करता है। नागरिक घोषणापत्र में यह सुनिश्चित किया जाता है कि सार्वजनिक सेवाएँ नागरिक केन्द्रित हों।

मेरी दृष्टि में निम्नलिखित उपायों से नागरिक घोषणापत्र को प्रभावी बनाया जा सकता है-
(i) आदर्श नागरिक घोषणापत्र संहिता का पालन किया जाए।
(ii) नागरिक घोषणापत्र बनाते समय शोध और अनुसंधान पर विशेष बल दिया जाए।
(iii) नागरिक घोषणापत्र के निर्माण की प्रक्रिया को पारदर्शी एवं परामर्शी बनाने के लिये नागरिक समाज व मीडिया की प्रभावी भूमिका सुनिश्चित की जाए।
(iv) नागरिक घोषणापत्र का समयबद्ध पुनर्मूल्यांकन किया जाए।
(v) जन प्रतिक्रियाओं के आधार पर नागरिक घोषणापत्र में सुधार या परिवर्तन किया जाए।
(vi) नागरिक घोषणापत्र को वैधानिक दर्जा प्रदान किया जाए।
किसी सरकारी संस्थान की कार्य-संस्कृति को सुधारने में नागरिक घोषणापत्र निम्नलिखित प्रकार से अपनी भूमिका निभा सकता है-
(i) सरकारी संस्थान के कर्मचारियों में नौकरी की अत्यधिक सुरक्षा (Job security) के चलते किसी प्रकार के नकारात्मक प्रभाव का खतरा नहीं होता। इसीलिये वो प्रायः अपने काम के प्रति थोड़ा लापरवाह होते हैं। परंतु, यदि सरकारी संस्थानों में नागरिक घोषणापत्र लागू कर दिया जाए तो कर्मचारियों के लिये समय रहते अपने लक्ष्य पूरे करना आवश्यक हो जाएगा है और वो अपने उत्तरदायित्व के प्रति ज़्यादा सजग रहेंगे।
(ii) सरकारी संस्थान की कार्य संस्कृति में प्रायः नवाचारों के प्रति असहमति का भाव होता है। नागरिक घोषणापत्र लागू होने से कर्मचारियों द्वारा अपने कार्यों को समय पर करने तथा परिणाम जल्दी पाने के लिये नवाचारों को अपनाना होगा। उदाहरण के तौर पर कार्यालयों का कम्प्यूटरीकरण हो जाना।
(iii) सरकारी संस्थानों के कर्मचारियों में प्रायः एकता की भावना की अनुपस्थिति होती है। परंतु, नागरिक घोषणापत्र लागू करने से कार्य का दबाव बढ़ने के फलस्वरूप एक-दूसरे के सहयोग की अपेक्षा के चलते कर्मचारियों में एकता की भावना उत्पन्न होना स्वाभाविक हो जाता है।
निष्कर्षतः नागरिक घोषणापत्र एक सरकारी संस्थान की कार्य संस्कृति में निश्चित तौर पर सकारात्मक बदलाव लाता है और उसे नागरिक केन्द्रित स्वरूप प्रदान करता है।
निम्नलिखित पारिभाषित शब्दों के बीच विभेदन करेंः
(i) अंतःप्रज्ञा (Intuition) और अंतरात्मा (Conscience)
(ii) नैतिक कृत्य (Ethical Act) और विधिसम्मत कृत्य (Legal Act)
(iii) प्रतिबद्धता (Commitment) और अध्यवसाय (Perseverance)
उत्तर :
(i) अंतःप्रज्ञा: किसी विषय को बिना तर्क-शक्ति के प्रयोग के सहज रूप से समझने की शक्ति अंतःप्रज्ञा कहलाती है। किसी आकस्मिक घटना के घटने से पूर्व या अचानक किसी व्यक्ति के साथ अंतर्क्रिया करते हुए हमारे अंतर्मन में सकारात्मक या नकारात्मक भाव अंतःप्रज्ञा से ही आते हैं।

अंतरात्माः उचित और अनुचित के मध्य विभेद की नैतिक शक्ति जो व्यक्ति के व्यवहार को निर्धारित करती है या दिशा देती है, उसे अंतरात्मा के रूप में देखा जाता है। बटलर के अनुसार अंतरात्मा को दो पक्ष हैं- ज्ञानात्मक पक्ष, जो बताता है कि किसी विशिष्ट स्थिति में कौन-सा नियम या कर्म नैतिक है और कौन-सा अनैतिक। दूसरा, अधिकारात्मक पक्ष जो व्यक्ति पर दबाव बनाता है कि वह अंतरात्मा के निर्णय को स्वीकार करे और इसी के अनुरूप आचरण करे।

(ii) नैतिक कृत्यः ऐसा कृत्य जो समाज द्वारा स्वीकृत नैतिक मूल्यों और सिद्धांतों के अनुरूप होता है, वह नैतिक कृत्य कहलाता है। जैसेः भारतीय संस्कृति में विवाह के पश्चात् ही स्त्री द्वारा संतान उत्पन्न करना नैतिक तौर पर उचित माना जाता है।

विधि-सम्मत कृत्यः ऐसा कृत्य जो किसी देश के संविधान व कानूनों के आलोक में उचित हो, विधि-सम्मत कृत्य कहलाता है। जैसेः बालिग होने के पश्चात् किसी भी धर्म या जाति का होने के बावजूद लड़की और लड़का आपसी सहमति से शादी कर सकते हैं। 

यह बिलकुल भी आवश्यक नहीं है कि जो कृत्य नैतिक हो वह अनिवार्यतः विधि-सम्मत भी हो या जो कार्य विधि-सम्मत हो वह सभी समाजों में नैतिक समझा जाता हो। जैसे- मुस्लिम समाज में तीन तलाक की प्रथा नैतिक समझी जाती है परंतु यह संविधान या विधि-सम्मत नहीं है; वहीं कानूनी तौर पर ‘लिव-इन रिलेशन्स’ को वैध समझा जाता है परंतु कई समाजों में इसे अनैतिक समझा जाता है। 

(iii) प्रतिबद्धताः प्रतिबद्धता किसी व्यक्ति का आंतरिक गुण होता है। व्यक्ति मूल्यों, विचारधारा या किसी कार्य के प्रति प्रतिबद्ध हो सकता है। उदाहरण के तौर पर एक लोकसेवक को वंचित समूहों को मुख्यधारा में लाने के लिये सामाजिक न्याय व कल्याणकारी उद्देश्यों के प्रति प्रतिबद्ध होना चाहिये।

अध्यवसायः अध्यवसाय से तात्पर्य है- किसी दूरगामी तथा कठिन उद्देश्य की प्राप्ति होने तक धैर्य तथा अांतरिक प्रेरणा बनाए रखना। बीच-बीच में आने वाली चुनौतियों तथा बाधाओं से हतोत्साहित करने वाली परिस्थितियों में अपनी आशावादी मानसिकता के साथ संघर्ष करते रहना।